BG Официален вестник на Европейския съюз L 131/7

РЕШЕНИЕ НА КОМИСИЯТА

от 21 май 2012 година

за прекратяване на антидъмпинговата процедура по отношение на вноса на определени тъкани и/или прошити тъкани от стъклени влакна с произход от Китайската народна република

(2012/265/ЕС)

ЕВРОПЕЙСКАТА КОМИСИЯ,

като взе предвид Договора за функционирането на Европейския съюз,

като взе предвид Регламент (ЕО) № 1225/2009 на Съвета от 30 ноември 2009 г. за защита срещу дъмпингов внос от страни, които не са членки на Европейската общност (1) (основният регламент), и по-специално член 9 от него,

след консултация с консултативния комитет,

като има предвид, че:

А. ПРОЦЕДУРА

(1) На 16 юни 2011 г. Европейската комисия (Комисията) получи жалба относно предполагаем вредоносен дъмпинг на определени тъкани и/или прошити тъкани от стъклени влакна с произход от Китайската народна република (КНР), подадена съгласно член 5 от основния регламент от Glass Fibre Fabrics Defence Coalition (GFFDC или „жалбоподателят“) от името на производители, които представляват основен дял — в този случай над 25 % — от общото производство на Съюза на определени тъкани и/или прошити тъкани от стъклени влакна.

(2) Жалбата съдържа prima facie доказателства за съществуването на дъмпинг и на произтичаща от него съществена вреда, което бе счетено за достатъчно основание за започване на антидъмпингова процедура.

(3) На 28 юли 2011 г. след консултация с консултативния комитет Комисията обяви с известие, публикувано в Официален вестник на Европейския съюз (2), започването на антидъмпингова процедура по отношение на вноса в Съюза на определени тъкани и/или прошити тъкани от стъклени влакна с произход от КНР.

(4) Комисията официално уведоми за започването на процедурата износителите/производителите от КНР, вносителите, потребителите и асоциациите, за които е известно, че са засегнати, съответните органи на КНР и всички известни производители от Съюза. На заинтересованите страни беше предоставена възможността да изразят писмено своите становища и да поискат да бъдат изслушани в рамките на срока, определен в известието за откриване на процедурата.

(5) На всички заинтересовани страни, които поискаха да бъдат изслушани и показаха, че са налице конкретни причини, поради които следва да бъдат изслушани, беше предоставена такава възможност.

Б. ОТТЕГЛЯНЕ НА ЖАЛБАТА И ПРЕКРАТЯВАНЕ НА ПРОЦЕДУРАТА

(6) С писмо до Комисията от 12 март 2012 г. жалбоподателят официално оттегли жалбата си.

(7) В съответствие с член 9, параграф 1 от основния регламент процедурата може да бъде прекратена при оттегляне на жалбата, освен ако такова прекратяване би противоречало на интереса на Съюза.

(8) При разследването не бяха установени съображения, които да сочат, че такова прекратяване би противоречало на интереса на Съюза. Поради това Комисията счете, че настоящата процедура следва да бъде прекратена. Заинтересованите страни бяха информирани за това и им беше предоставена възможност да направят коментар. Получени бяха коментари от една заинтересована страна, като те обаче не промениха заключението, че прекратяването на процедурата няма да е в противоречие с интереса на Съюза.

(9) Поради това Комисията заключи, че антидъмпинговата процедура по отношение на вноса в Съюза на определени тъкани и/или прошити тъкани от стъклени влакна с произход от КНР следва да бъде прекратена,

ПРИЕ НАСТОЯЩОТО РЕШЕНИЕ:

Член 1

Антидъмпинговата процедура по отношение на вноса на тъкани от тъкани или прошити или пък от тъкани и прошити ровинги от стъклени влакна с непрекъсната нишка, с изключение на импрегнирани или преимпрегнирани изделия (препрег) и мрежести тъкани от стъклени влакна с размер на отворите повече от 1,8 mm както на дължина, така и на широчина, и с тегло над 35 g/m2 с произход от Китайската народна република, понастоящем класирани в кодове по КН ex 7019 39 00, ex 7019 40 00 и ex 7019 90 00, се прекратява.

Член 2

Настоящото решение влиза в сила в деня след публикуването му в Официален вестник на Европейския съюз.

Съставено в Брюксел на 21 май 2012 година. За Комисията Председател José Manuel BARROSO

(1) ОВ L 343, 22.12.2009 г., стр. 51.

(2) ОВ C 222, 28.7.2011 г., стр. 12.